Jelena Firsova

Jelena Olegovna Firsova (1950–) er en russisk komponist.


== Liv og virke ==
Jelena Firsova er datter av atomfysikeren og leninprismottakeren Oleg Firsov, en medarbeider av Igor Kurtsjatov, «den russiske atombombens far».
Fra 1963 til 1970 gikk hun på musikkskole. Deretter og fram til 1975 studerte hun på konservatoriet i Moskva, med Aleksandr Pirumov som lærer i komposisjon, Juri Sjolopov i musikkanalyse og Nikolaj Raskatov i orkestrering. Hun tilegnet seg en egen komposisjonsteknikk etter lengre studier med Edison Denisov og Webern-eleven Philip Herschkowitz.
Firsova ble medlem av det sovjetiske komponistforbundet i 1976, men det individuelle og innovative klangspråket hun hadde utarbeidet falt ikke i smak hos det sovjetiske kommunistparti, og musikken hennes fikk liten utbredelse i Sovjetunionen. Derimot ble hun en del oppført i Vesten, og i 1979 var hun en av de sju komponistene som Tikhon Khrennikov hudflettet på forbundets 6. kongress, noe som endte med at de ble erklært «uegnet til å representere sovjetisk musikk i utlandet». Foranledningen var at det var blitt oppført verker av disse komponistene ved musikkfestivaler i Köln og Venezia uten at det var blitt offisielt sanksjonert. Blant de såkalte «Khrennikovs sju» var også Firsovas ektemann Dmitri Smirnov, Vjateslav Artjomov, Sofija Gubajdulina og Edison Denisov. Følgen var at verk av disse komponistene senere knapt ble kringkastet eller oppført på konserter i Sovjetunionen inntil de siste årene før sammenbruddet.
Firsova var i 1990 med på nyopprettelsen av det russiske selskap for ny musikk.
Fra 1991 har Jelena Firsova bodd i Storbritannia. Fra 1993 til 1997 var hun professor ved Keele University i  Newcastle-under-Lyme, fra 1999 til 2001 underviste hun komposisjon i Manchester.


== Verk ==
Jelena Firsova skapte mer enn ett hundre verk i ulike kunstmusikalske sjangre, blant annet bestillingsverk for Amsterdams Concertgebouworkester, Brodsky Quartet, BBC Proms og Expo 2000 i Hannover.
Hennes forlegger er blant annet Boosey & Hawkes og Hans Sikorski.


=== Verk i utvalg ===
The Garden of Dreams op. 111 (2004)For orkester

Chamber Concerto No.5 op. 78 (1996)For cello, celeste, harpe og strykere

Requiem op. 100 (2001)For sopran, kor og orkester etter tekster av Anna Akhmatova

Das Erste ist vergangen op. 93 (1999)For sopran, bass, kor og kammerorkester. Basert på bibeltekster, tekster av Franz Kafka og en salme fra KZ Buchenwald av anonym forfatter

Secret Way op. 52 (1992)For mezzosopran og orkester etter tekster av Osip Mandelstam

Silentium op. 51 (1991)Kantate for mezzosopran og strykekvartett etter tekster av Osip Mandelstam

Before the Thunderstorm op. 70 (1994)Kantate for sopran og kammerorkester etter tekster av Osip Mandelstam

Three Poems by Osip Mandelstam op. 23 (1980)For sopran og klaver

The Prophet op. 107 (2003)For baryton, kor og bajan

Misterioso. Strykekvartett nr. 3, Op. 24 (1980)


== Referanser ==


== Eksterne lenker ==
(en) Elena Firsova – kategori av bilder, video eller lyd på Commons 
(en) Elena Firsova – galleri av bilder, video eller lyd på Commons 
(en) Jelena Firsova på Discogs 
(en) Jelena Firsova på Discogs 
(en) Jelena Firsova på MusicBrainz 
(en) Jelena Firsova på AllMusic 
(de) Verk av og om Jelena Firsova i katalogen til det tyske nasjonalbiblioteket
(de) Utførlig leksikalsk artikkel om Jelena Firsowa, mugi.hfmt-hamburg.de - Musik und Gender im Internet
(en) Kort biografi, boosey.com, Boosey & Hawkes webside
(en) Tekster til Firsovas vokalverk, lieder.net